LV Eiropas Savienības Oficiālais Vēstnesis C 297/15

Grozījumu pieteikuma publikācija saskaņā ar 50. panta 2. punkta b) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 297/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 509/2006

par lauksaimniecības produktiem un pārtikas produktiem kā garantētām tradicionālām īpatnībām (2)

GROZĪJUMU PIETEIKUMS SASKAŅĀ AR 11. PANTU

PREKMURSKA GIBANICA

EK Nr.: SI-TSG-0107-01150 – 6.9.2013.

1. Pieteikuma iesniedzēja grupa

Grupas nosaukums : Društvo za promocijo in zaščito prekmurskih dobrot Adrese : Ulica Štefana Kovača 40, SI-9000 Murska Sobota Tālr. : +386 25261435 E-pasts : dpzdp@siol.net

2. Dalībvalsts vai trešā valsts

Slovēnija

3. Produkta specifikācijas nodaļa, kurā izdarīti grozījumi

—

☐

—

☐

—

☐

—

☒

—

☐

4. Grozījuma(-u) veids

—

☒

—

☐

5. Grozījums(-i)

1. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam.

a) Miltu izmantošana

(Kārtainās un filo) mīklas gatavošanas aprakstā norādes “nesijātu un/vai smalko kviešu miltu” vietā izmantota norāde “kviešu balto miltu”.

Gatavojot mīklu izstrādājumam Prekmurska gibanica, tika konstatēts, ka gan kārtainajai, gan arī filo mīklai nav svarīgi, kāda veida miltus izmanto (smalkos, nesijātos vai šo abu maisījumu), jo produkta īpašības tie nemaina, tāpēc, neraugoties uz ierosināto grozījumu, Prekmurska gibanica šķēles griezuma vietas galīgais izskats, aromāts un konsistence saglabājas tādi paši kā iepriekš.

b) Tirdzniecībā iegādātā filo un kārtainā mīkla

Tā kā Prekmurska gibanica gatavošana ir jāpielāgo dažādiem ražotājiem un to tehnoloģijām, atļauts izmantot arī tirdzniecībā iegādātu kārtaino un filo mīklu, taču tās nedrīkst būt saldētas.

Prekmurska gibanica visbiežāk ražoja lauku saimniecībās, tāpēc vispiemērotākais veids, kā sagatavot kārtaino un filo mīklu, bija to darīt tieši pirms produkta Prekmurska gibanica pagatavošanas sākuma.

Tā kā palielinājās pieprasījums pēc šā produkta kā tradicionāla Slovēnijas ēdiena, ražot to nolēma vairāki rūpnieciskie ražotāji, viesnīcas, kūrorti u. c. Taču tie praktiski nevarēja ievērot noteikumu par mīklas gatavošanu tieši pirms produkta Prekmurska gibanica pagatavošanas sākuma, tāpēc tiem Prekmurska gibanica ražošanai vajag atļaut izmantot arī tirdzniecībā iegādātu mīklu.

c) Vaniļas cukura izmantošana

Vaniļas cukura izmantošanu vajadzētu atstāt pašu ražotāju ziņā.

Agrāk Prekmurska gibanica gatavošanā vaniļas cukuru nelietoja, bet individuālie Prekmurska gibanica ražotāji gadu gaitā vaniļas cukuru sāka pievienot pildījumiem. Tā kā pildījumam pievienotais vaniļas cukura daudzums būtiski neietekmē ne pildījuma, ne arī produkta Prekmurska gibanica smaržu un garšu, mēs uzskatām, ka vaniļas cukura izmantošana jāatstāj ražotāju ziņā.

d) Cūku tauku izmantošana kārtainās mīklas un taukvielu pārklājuma sagatavošanā

Prekmurska gibanica reģistrācijas pieteikumā cūku tauki nebija iekļauti norādīto kārtainās mīklas un taukvielu pārklājuma sastāvdaļu sarakstā, kaut arī tie bija minēti produkta ražošanas posmu aprakstā, tāpēc ir nepieciešams norādīt tos arī sastāvdaļu sarakstā.

e) Olu, piena un skābā krējuma izmantošana kārtainās mīklas sagatavošanā

Reģistrācijas pieteikumā visas šīs sastāvdaļas, izņemot krējumu, ir minētas sagatavošanas posmu aprakstā, taču tās nav norādītas kārtainās mīklas sagatavošanai nepieciešamo sastāvdaļu sarakstā, tāpēc ir vajadzīgs ar tām šo sarakstu papildināt.

f) Olu izmantošana filo mīklas sagatavošanā

Filo mīklas sagatavošanas aprakstā norādīts, ka pēc vajadzības var tai pievienot olas. Tas būtu jāņem vērā, norādot izejvielas filo mīklas sagatavošanai, tāpēc pirms vārda “olas” jāieraksta “var izmantot”.

g) Sasaldēšana pirms cepšanas

Reģistrācijas pieteikuma 3.6. punktā ierakstīts maksimālais Prekmurska gibanica sasaldēšanas ilgums pirms cepšanas.

Sasaldēšanas ilgums ir saistīts ar tehnoloģiju attīstību un ar dažādiem saldēšanas paņēmieniem, no kuriem ir atkarīgs pārtikas produktu uzglabāšanas laiks. Lai ņemtu vērā dažādos saldēšanas paņēmienus, norāde par sasaldēšanas maksimālo ilgumu (trīs mēneši) ir svītrota.

h) Cepeškrāsns temperatūra un cepšanas ilgums

Attīstoties tehnoloģijām un uzlabojot dažādo veidu krāsnis, kuras izmanto Prekmurska gibanica ražotāji (ražošanas cehi, lauku tūrisma saimniecības, maiznīcas, viesnīcas utt.), cepšanas ilgumam un cepeškrāsns temperatūrai jābūt pielāgojamiem, tāpēc pievienots šāds teikums: “Neraugoties uz šo ieteikumu, temperatūru un cepšanas laiku var pielāgot atbilstīgi krāsns veidam.”

i) Sagriešana

Reģistrācijas pieteikuma 3.6. punkts papildināts ar šādu tekstu: “Mazumtirgotājs var sagriezt Prekmurska gibanica mazākos gabaliņos.”

Prekmurska gibanica kā tradicionāls Slovēnijas produkts arvien vairāk tiek piedāvāts arī citur, piemēram, sabiedriskajā ēdināšanā, uzkodās, ēdienkartes sastāvā u. tml. No šāda viedokļa raugoties, mazumtirgotājam jādod iespēja sagriezt Prekmurska gibanica mazākos gabalos, kas atbilst minētajiem piedāvāšanas veidiem.

GTĪ REĢISTRĀCIJAS PIETEIKUMS

PADOMES REGULA (EK) Nr. 509/2006

par lauksaimniecības produktiem un pārtikas produktiem kā garantētām tradicionālām īpatnībām (3)

PREKMURSKA GIBANICA

EK Nr.: SI-TSG-0107-01150 – 6.9.2013.

1. Pieteikuma iesniedzējas grupas nosaukums un adrese

Nosaukums : Društvo za promocijo in zaščito prekmurskih dobrot Adrese : Ulica Štefana Kovača 40, SI-9000 Murska Sobota Tālr. : +386 25261435 Fakss : E-pasts : dpzdp@siol.net

2. Dalībvalsts vai trešā valsts

Slovēnija

3. Produkta specifikācija

3.1. Reģistrējamais nosaukums

Prekmurska gibanica

Nosaukums jāreģistrē slovēņu valodā.

Norāde “Gatavots pēc tradicionālas slovēņu metodes”, ko lieto līdzās nosaukumam Prekmurska gibanica, jātulko tās valsts valodā, kurā produktu iesaiņo un pārdod.

3.2. Vai nosaukums

☒ ir specifisks pats par sevi ☐ izsaka lauksaimniecības produkta vai pārtikas produkta specifiskās iezīmes

Saskaņā ar Etimološki slovar slovenskega jezika (Slovēņu valodas etimoloģiskā vārdnīca) gibanica ir potica (kūka), ko cep Slovēnijas austrumos. Termins cēlies no gibâničnik, gibâničnjak (kūku grozs), gibâničar (maiznieks). Rakstu avotos nosaukums minēts kopš 18. gadsimta, kad Pohļins (Pohlin) to min, lietodams terminu gebanza. Nosaukums cēlies no termina, jo gibanica ir kūka, kas veidota no vairākām mīklas kārtām – gyüba. Prekmurska gibanica pagatavo no divu veidu mīklas un četru dažādu veidu divkārša pildījuma, kas kūkai piešķir tai raksturīgo izskatu un īpašo garšu. Prekmurska gibanica ir specifiska pati par sevi, un tās sastāvs tai piešķir arī raksturīgās īpašības.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam

☒ Reģistrācija ar nosaukuma rezervēšanu ☐ Reģistrācija bez nosaukuma rezervēšanas

3.4. Produkta veids

2.3. grupa. Konditorejas izstrādājumi, maize, mīklas izstrādājumi, kūkas, cepumi un citi konditorejas izstrādājumi

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam

Prekmurska gibanica ir kūka, kas cepta no divu veidu mīklas (kārtainā mīkla pamatnei un filo mīkla starp pildījumu kārtām), ko garnē ar četru dažādu veidu pildījumu (ar magoņu sēklām, biezpienu, riekstiem un āboliem), kuru uzliek noteiktā secībā un starp kura kārtām liek filo mīklas kārtas. Šī darbība jāatkārto divas reizes tādā pašā secībā. Pēdējā pildījuma kārta jāpārsedz ar filo mīklas kārtu, uz kuras vai nu uzziež masu, ko veido skābais krējums vai saldais krējums un olas dzeltenums, vai arī vienkārši ieziež ar taukvielām. Pēc formas gibanica var būt apaļa vai taisnstūraina.

Ārējais apraksts: Prekmurska gibanica kūkas izgrieztais gabals ir stingrs un kompakts. Aplūkojot gabalu, tam jābūt tādam, kurā visas kārtas ir skaidri saskatāmas un nesaplūst viena ar otru. Gabala forma (trīsstūraina vai taisnstūraina) atkarīga no veidnes formas, kurā cep Prekmurska gibanica.

Prekmurska gibanica izskats un griešana šķēlēs: Prekmurska gibanica var cept apaļā vai taisnstūrainā veidnē. Kūkas un izgrieztā gabala biezums ir 5 līdz 7 cm. Gabals pēc formas var būt divējāds (trīsstūrains, ja veidne ir apaļa, un taisnstūrains, ja veidne ir taisnstūraina). Gabalam jābūt pareizi izceptam, pildījums nedrīkst iztecēt, un gabala virsai jābūt viendabīgai, gludai, viegli viļņotai un bez ieplaisājumiem. Visām pildījuma kārtām jābūt skaidri atdalītām vienai no otras ar filo mīklas kārtu. Katram pildījumam raksturīga sava krāsa (biezpiena pildījums ir krēmbalts, riekstu – zeltaini brūns, ābolu – brūns un magoņu sēklu – zaigojoši melns). Virsējā filo mīklas kārta nedrīkst atdalīties no pēdējās pildījuma kārtas. Prekmurska gibanica gabalam ir astoņas kārtas; pildījuma kārtas ir noteiktā secībā (magoņu sēklas, biezpiens, rieksti, āboli), un tās ir vienādā biezumā neatkarīgi no pildījuma sastāva. Otrā kārtu sērija ir tāda pati kā pirmā.

Aromāts: izstrādājums ir ļoti aromātisks un ar garšu un smaržu, kāda raksturīga svaigām magoņu sēklām, biezpienam, maigiem riekstiem un mazliet skābeniem āboliem. Prekmurska gibanica jābūt uz mēles kūstošai, ne pārāk taukainai un pietiekami saldai.

Konsistence: pēc konsistences kūkas gabals ir mīksts, maigs, izteikti gluds un čaugans. Pēc tekstūras gabalam jābūt tādam, kurā visas sastāvdaļas ir sabalansētas pareizās attiecībās.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam

Prekmurska gibanica galvenās sastāvdaļas ir šādas:

— kārtainā mīkla– 200 g kviešu smalkmaizīšu miltu, 100 g margarīna vai sviesta, vai cūku tauku, šķipsna sāls vai šķipsna cukura un 1 decilitrs auksta ūdens mīklas iemīcīšanai (var pievienot arī olas, pienu vai skābo krējumu),

— filo mīkla– 900 g smalkmaizīšu miltu, 1 ola, 1 ēdamkarote augu eļļas, šķipsna sāls, šķipsna cukura un remdens ūdens mīklas iemīcīšanai.

Kārtaino un filo mīklu var vai nu iejaukt tieši pirms Prekmurska gibanica pagatavošanas, vai arī iegādāties tirdzniecībā (tās nedrīkst būt saldētas),

— pildījumi– 300 g smalki samaltu magoņsēklu, 100 g smalkā cukura, 1 paciņa vaniļas cukura; biezpiena pildījums (1,2 kg pilnpiena biezpiena, 100 g smalkā cukura, 2 paciņas vaniļas cukura, 2 olas un šķipsniņa sāls), riekstu pildījums (300 g drupinātu valriekstu, 100 g smalkā cukura, 1 paciņa vaniļas cukura), ābolu pildījums (1,5 kg skābu ābolu, šķipsniņa sāls, 120 g smalkā cukura, 2 paciņas vaniļas cukura, šķipsniņa kanēļa).

Vaniļas cukura pievienošana pildījumam nav obligāta,

— pārklājums– uz krējuma bāzes (800 ml krējuma, 3 olas) un taukvielu bāzes (250 g margarīna vai sviesta, vai augu eļļas, vai cūku tauku).

Prekmurska gibanica ražošanas posmi

Kārtaino (iemīcīto) mīklu sagatavo svaigu vai iegādājas tirdzniecībā. Miltus izsijā turpat uz galda, pievieno sāli vai cukuru, kā arī taukvielu masu, vēlams aukstu, kuru smalki sagriež ar nazi vai saplucina ar rokām. Pielej ūdeni vai pievieno olu un pienu vai skābo krējumu un ātri mīca, līdz iegūst gludu mīklas masu.

Filo mīkla ir ļoti elastīga, un tajā ir maz taukvielu. Mīklas sagatavošanai vajadzīgi augstas kvalitātes sausi konditorejas milti. Izsijāto miltu masā izveido dobumu un pievieno taukvielas, sāli, cukuru (vajadzības gadījumā arī olu) un mīca mīklu ar visām sastāvdaļām. Mīcīšanas laikā pēc vajadzības var pievienot remdenu ūdeni, turpina mīcīt, līdz iegūst gludu un elastīgu mīklas masu. Filo mīklu sadala desmit daļās, vienu daļu atstājot rezervē.

Magoņsēklu pildījums: lai sagatavotu magoņsēklu pildījumu, izmanto smalki samaltas magoņu sēklas. Samaltajām magoņsēklām pievieno smalko cukuru un vaniļu un visu labi samaisa. Magoņsēklu pildījumu sadala divās daļās.

Biezpiena pildījums: biezpienam pievieno olu, vaniļas cukuru un smalko cukuru, kā arī šķipsnu sāls. Visu labi samaisa, līdz iegūst viendabīgu un ziežamu maisījumu. Pildījumu sadala divās daļās.

Riekstu pildījums: to veido uz smalki samalto riekstu bāzes. Malto riekstu masā iemaisa smalko cukuru un vaniļas cukuru. Riekstu pildījumu sadala divās daļās.

Ābolu pildījums: ābolus nomizo un sarīvē sīkās skaidiņās, pievieno smalko cukuru un vaniļas cukuru, kā arī kanēli. Visu viegli samaisa. Ja āboli ir ļoti sulīgi, tad pēc sarīvēšanas masu, ja vajadzīgs, uzmanīgi apkaisa ar sāli un atstāj atsuloties, un tikai pēc tam pievieno pārējās sastāvdaļas. Ābolu pildījumu sadala divās daļās.

Krējuma pārlējums: veselu olu viegli saputo ar skābo vai saldo krējumu. Ar iegūto masu pārlej katru Prekmurska gibanica pildījuma kārtu. Tā kā visām pildījuma kārtām nevajag vienādu pārlējuma daudzumu, tā kopējais daudzums attiecīgi jāsadala. Abām “sausā” pildījuma kārtām (magoņu sēklu un riekstu pildījumam) jāizlieto lielāks pārlējuma daudzums, biezpiena pildījumam vajag mazāk pārlējuma, bet ābolu pildījumam pārlējumu vajag pavisam maz vai – ja āboli ir ļoti sulīgi – to nevajag nemaz.

Taukvielu pārlējums: taukvielu pārlējumam var izmantot sviestu, cūku taukus vai arī augu eļļu. Tāpat kā krējuma pārlējumu arī taukvielas uzziež uz visām Prekmurska gibanica pildījumu kārtām. Izmantotā daudzuma sadale atkarībā no pildījuma veida ir tāda pati, kā izlietojot krējuma pildījumu.

Iemīca kārtaino mīklu un sagatavo pārējās sastāvdaļas. Kad kārtainā mīkla ir gatava (svaigi sagatavota vai tikko izņemta no ledusskapja, jo tā jāatpūtina aukstumā), to izveltnē, piešķirot tai attiecīgo Prekmurska gibanica formu (taisnstūrainu vai apaļu). Izveltnētās kārtainās mīklas biezums nedrīkst pārsniegt 5 mm. Veidni ieziež ar taukvielām, ievieto tajā kārtaino mīklu, vairākās vietās sadurstot to ar dakšiņu. Veidni ar mīklas masu uz dažām minūtēm ievieto sakarsētā cepeškrāsnī, lai mīklu viegli iedzeltinātu (kārtainās mīklas apcepšana nav obligāta).

Filo mīkla sagatavojama divējādi atkarībā no izmantotās veidnes formas (taisnstūraina vai apaļa).

— Taisnstūrainā veidne Svaigi iemīcītu filo mīklas masu sadala 10 mazos klaipiņos. Mīklas klaipiņus ieziež ar kausētu speķi, sviestu vai augu eļļu, lai mīkla pēc atpūtināšanas saglabātos svaiga un elastīga. Pēc atpūtināšanas mīklu izveltnē un ieziež ar šķidrām taukvielām, lai varētu to vieglāk veidot. Kad mīklas klaipiņš izveltnēts, to ievieto ietaukotā veidnē, kur jau ir kārtainā mīkla, raugoties, lai filo mīklas kārtas malas pārklātu cepamās veidnes malas. Pusi magoņu sēklu pildījuma uzklāj uz filo mīklas kārtas un uzlej krējuma un taukvielu pārlējumu. Magoņu sēklu pildījumu pārsedz ar jaunu filo mīklas kārtu. Uzlej un izlīdzina pusi biezpiena pildījuma un attiecīgu daudzumu un taukvielu pārlējuma (kas ir mazāks par magoņu sēklu pildījuma pārklāšanai izlietotā pārlējuma daudzumu). Uzklāj trešo filo mīklas kārtu, uz tās izlīdzina riekstu pildījumu un tam uzlej tādu pašu krējuma un taukvielu pārlējuma daudzumu kā magoņu sēklu pildījumam. Uzliek ceturto filo mīklas kārtu, uz kuras izlīdzina pusi ābolu pildījuma. Uzlej nelielu daudzumu krējuma un taukvielu pārlējuma. Ja pildījums pagatavots no ļoti sulīgiem āboliem, pārlējums nav vajadzīgs. Visu pārklāj ar piektā izveltnētā mīklas klaipiņa kārtu. Visas darbības atkārto vēlreiz, izlietojot sagatavoto dažādu veidu pildījumu tādā pašā secībā kā iepriekš, proti, vispirms magoņu sēklu, tad biezpiena, riekstu un ābolu masu. Katru attiecīgā pildījuma kārtu pārklāj ar filo mīklas kārtu.

— Apaļā veidne Pirms apstrādes visu filo mīklas masu ieziež ar šķidriem taukiem un izveltnē tā, lai izveidotos liels aplis. Sagatavoto mīklu ievieto ietaukotā veidnē, kurā jau ir kārtainā mīkla, pēc tam to mīklas daļu, kas pārsedz veidnes malas, sagriež deviņās puslīdz vienādās taisnstūrainās daļās. Pusi no magoņu sēklu pildījuma masas izlīdzina uz mīklas un uzlej krējuma un taukvielu pārlējumu; tad ievieto pirmo taisnstūrveida mīklas gabaliņu, izlīdzinot to tā, lai tas pārsegtu veidnes malu. Tāpat rīkojas arī ar pārējiem sagrieztajiem mīklas gabaliņiem pēc katras pildījuma kārtas. Uz otras filo mīklas kārtas izlīdzina pusi biezpiena pildījuma un uzlej mazāku krējuma un taukvielu pārlējuma daudzumu. Uz trešās filo mīklas kārtas izlīdzina riekstu pildījumu un tam uzlej tādu pašu krējuma un taukvielu pārlējuma daudzumu kā magoņu sēklu pildījumam. Uz ceturtās filo mīklas kārtas izlīdzina pusi ābolu pildījuma. Uzlej ļoti nelielu daudzumu krējuma un taukvielu pārlējuma. Tad visas šīs darbības atkārto tādā pašā secībā. Kad visas astoņas pildījuma kārtas ir iepildītas un katra no tām attiecīgi atdalīta ar filo mīklas kārtu, pēdējo, astoto, pildījuma kārtu pārsedz ar astoto filo mīklas kārtu, kuru pārlej ar krējuma vai taukvielu pārlējumu; visbeidzot, visu pārsedz ar pēdējo, devīto, filo mīklas kārtu.

Biezās filo mīklas kārtas malas, kas izveidojušās Prekmurska gibanica gatavošanas laikā un kas sniedzas pāri veidnes malām, nogriež; atlikumu ieloka uz iekšu starp cepšanai sagatavoto kūku un veidnes malu. Filo mīklas virsējo kārtu veidnē ieziež ar taukvielām vai ar taukvielu un skābā vai saldā krējuma maisījumu, kurā iemaisīts olas dzeltenums. Tad ar garu un tievu adatu vairākās vietās sadursta Prekmurska gibanica līdz veidnes dibenam.

Kad sagatavošana pabeigta, Prekmurska gibanica (“svaigu”) iesaiņo piemērotā iepakojumā, un tajā pašā dienā to var sasaldēt.

Sagatavoto Prekmurska gibanica (svaigu vai sasaldētu) cep cepeškrāsnī, līdz tā pilnīgi izcepusies. Cep stundu 200 °C temperatūrā un stundu 170 °C līdz 180 °C temperatūrā. Neraugoties uz šo ieteikumu, temperatūru un cepšanas laiku var pielāgot atbilstīgi krāsns veidam. Ja pirms cepšanas Prekmurska gibanica ieziež tikai ar taukvielām, pēc izņemšanas no cepeškrāsns tā noteikti jāpārlej ar skābo vai saldo krējumu. Pēc izcepšanas Prekmurska gibanica atdzesē, vairākas stundas atstājot to istabas temperatūrā.

Kūku Prekmurska gibanica nedrīkst griezt siltu. Ja Prekmurska gibanica cepta apaļā veidnē, tā jāsagriež trīsstūrveida gabalos; ja tā cepta taisnstūrainā veidnē, to sagriež taisnstūrveida gabalos. Prekmurska gibanica kūkas gabala biezumam jābūt no 5 līdz 7 cm, un tā masa nedrīkst pārsniegt 250 g. Mazumtirgotājs var sagriezt Prekmurska gibanica mazākos gabaliņos. Pēc sagriešanas kūkas gabalus pārkaisa ar pūdercukuru. Ja produktu ražo rūpnieciski, kūkas gabala masa nedrīkst pārsniegt 200 g un tā lielumam jābūt aptuveni 5 × 7 cm.

3.7. Lauksaimniecības produkta vai pārtikas produkta specifiskums

Tradicionālo Prekmurska gibanica gatavo no divu dažādu veidu mīklas (kārtainā mīkla veidnes dibenā un filo mīkla pildījuma kārtu atdalīšanai) un četru atšķirīgu veidu pildījuma (magoņu sēklu, biezpiena, riekstu un ābolu). Pildījuma kārtas uzliek noteiktā secībā, katru kārtu divas reizes, piešķirot kūkai tai raksturīgo izskatu. Uz kūkas pildījuma virsējās kārtas uzliek filo mīklas kārtu un uzlej pārlējumu. Gatavojot Prekmurska gibanica, ir svarīgi, lai tiktu izmantotas tikai kvalitatīvas un svaigas sastāvdaļas; kūkas gatavošanā veicamās darbības jāizpilda noteiktā secībā, precīzi un prasmīgi. Jāuzsver, ka svarīgs ir kūkas īpašais izskats un garša, ko panāk ar dažādajām pildījuma kārtām.

3.8. Lauksaimniecības produkta vai pārtikas produkta tradicionālais raksturs

Nosaukums gibanica cēlies no lietvārda gűba (ieloce, kroka) un darbības vārda gibati (ielocīt). Daudzi rakstu avoti liecina, ka šā veida kūka Prekmurje reģionā radusies ļoti senos laikos. Vissenākais rakstu avots datējams ar 1828. gadu, kad izglītots rakstnieks un draudzes prāvests Jožefs Košičs (Jožef Košič) pēc slovāku izcelsmes etnogrāfa Johana Čaploviča no Ješenovas (Johann Csaplovics E. V. Jeszenov) lūguma sagatavoja to pārtikas produktu sarakstu, kurus pirms simts gadiem Prekmurjes ciematos visbiežāk lietoja uzturā, īpašu uzmanību pievērsdams tādiem produktiem kā hajdinjača, prekmurska gibanica, krapci un vrtanki. Darbu publicēja ungāru un vācu valodā (A magyaroszági Vendus – tótokról, Croaten und Wenden in Ungern). Šajā darbā prāvests Košičs apraksta dažus ēdienus, ko Prekmurjē pasniedz kāzu galdā. Viens no ēdieniem, kura kāzu mielastā nedrīkstēja pietrūkt, bija gibanica. Viņš paskaidro, ka gibanica nosaukuma pamatā ir kūkas daudzās (10–11) mīklas kārtas (gyüba). Gibanica grieza trīsstūrainos gabalos un cēla galdā, veidojot palielas kaudzītes. Šajā dokumentā minēti arī pirmie rakstu avoti, kuros aprakstīta gibanica gatavošanas un pasniegšanas paraža Prekmurjē.

Pirmais, kas plašāk un sistemātiskāk apskatīja Prekmurjes iedzīvotāju pārtikas tradīcijas, bija profesors doktors Vilko Novaks (Dr. Vilko Novak). Savā etnogrāfiskajā pētījumā Ljudska prehrana v Prekmurju (“Prekmurjes vietējie ēdieni”), kas datēts ar 1947. gadu, viņš iepazīstina lasītāju ar Prekmurska gibanica kā ceptu saldumu uzkodai un apraksta tā gatavošanas veidu: “Gibanica gatavo, par pamatu ņemot kārtaino mīklu, ko ieziež ar svaigu sviestu vai augu eļļu. Apakšējo kārtu sauc par “pazoli”, uz kuras liek biezpienu, riekstus, magoņu sēklas un rozīnes; uz pildījuma kārtas liek plānu mīklas kārtiņu, kuru savukārt pārklāj ar jaunu pildījuma kārtu, katru kārtu pārlejot ar krējumu. Šādi kārto, līdz iegūst deviņas kārtas vai ieloces – gibanica ar deviņām ielocēm. Kūku cep apaļā apdedzināta māla traukā, ko sauc par tepsija, un pasniedz kristībās, viesībās un svēto aizbildņu atceres svinībās”. Šis darbs vēl šodien ir atsauces avots daudziem šajā jomā strādājošiem pētniekiem.

Prekmurska gibanica pagatavošanas recepti ļoti sīki aprakstījuši Andreja Grūma (Andreja Grum) un Ivans Vozeļs (Ivan Vozelj) grāmatā Slovenske narodne jedi (“Slovēņu nacionālie ēdieni”), kas izdota 1964. gadā. Grāmatā ietvertas divas Prekmurska gibanica receptes. Abās rakstīts šādi: “Lai pagatavotu Prekmurska gibanica, vajadzīga divu veidu mīkla. Apakšējā kārta ir gatavota no kārtainās mīklas, un tā ir arī nedaudz biezāka. To sauc par “pazoli”. Pārējās mīklas kārtas, kuras uzliek pēc tam, ir gatavotas no filo mīklas. Apakšējā kārta vienmēr ir biezāka, arī tad, ja gibanica ir pagatavota no viena veida mīklas, proti, filo mīklas.”

Prekmurska gibanica pieminējis arī visslavenākais Prekmurjes rakstnieks – Miško Kraņecs (Miško Kranjec) savā daiļdarbā Povest o dobrih ljudeh (“Stāsts par labiem ļaudīm”) (1972), kurā viņš to apraksta šādi: “Jāatzīst, ka patiesi svētki mājās ir tikai tad, ja galdā ceļ gibanica. Un kaut arī nabags var to atļauties tikai reizi gadā, tā ir zīme tam, ka neviens nevar nodzīvot gadu, kurā nebūtu kaut vienas svētku dienas.” Pa to laiku Anna (Ana) izņēma no cepeškrāsns gibanica un nolika uz galda, turēdama tepsija ar lupatām, lai neapdedzinātos. Jožefs (Jožef) palika zem tās koka paliktni, uz kura parasti atradās ūdens krūka. Pēc tam viņš sāka cieši aplūkot gibanica. Tā stāvēja uz galda viņa priekšā daudzkrāsaina, dzelteni balta, vietvietām ar magoņu sēklām, vēl pilnīgi kūpoša, ieziesta ar krējumu un apkaisīta ar cukuru. Viņš nogrozīja galvu, sacīdams: “Tā ir laba. Es ēstu to arī tad, ja gulētu uz nāves gultas, labi zinot, ka tā man nekādu labumu nenesīs. Pat debesīs es to apraudātu, ja man tā būtu vesela jāatstāj pasaulē.”

Pēdējos piecpadsmit gados izdotas vairākas grāmatas, kurās aprakstīta Prekmurska gibanica. Kulinārijas izdevumu jomā kūku Prekmurska gibanica aprakstījusi Cilka Sukiča (Cilka Sukič) grāmatā Jedi nekdanjih in sedanjih dni. Prekmurska, prleška in štajerska kuhinja (“Ēdienu gatavošana vakar un šodien. Prekmurjes, Prleškas un Štajerskas virtuve”) (1997), Jože Zadravecs (Jože Zadravec) grāmatā Značilnosti ljudske prehrane v Prekmurju (“Prekmurjes vietējo ēdienu īpatnības”) (1998) un Branko Časars (Branko Časar) grāmatā Boug žegnjaj (“Svētītie ēdieni”) (2000). Šīs kūkas pagatavošanas tehnoloģija un tās vērtīgās organoleptiskās īpašības aprakstītas Stanko Renčeļa (Stanko Renčelj) un Romanas Karasas (Romana Karas) grāmatā Prekmurske dobrote (“Prekmurjes gardumi”) (2001).

3.9. Prasību minimums un procedūras specifisko iezīmju pārbaudei

Kūkai Prekmurska gibanica jāatbilst minimālajām pamatprasībām, kas izklāstītas specifikācijā, un produktam ir jābūt ar tam raksturīgajām īpašībām. Prekmurska gibanica piemērojamās minimālās pamatprasības ir šādas:

— attiecīgi noteikto sastāvdaļu izmantošana,

— Prekmurska gibanica pagatavošana saskaņā ar noteikto ražošanas metodi,

— galaproduktam jābūt ar pareizā secībā izkārtotām pildījuma kārtām (magoņu sēklas, biezpiens, rieksti un āboli), pildījumā kārtām jābūt norādītajā skaitā un vienādā biezumā, kūkas gabaliem jābūt noteiktajā biezumā, formā un svarā, kūkai jābūt ar prasīto aromātu, smaržu un konsistenci.

Prekmurska gibanica ražotājiem attiecīgā reģistrā jānorāda saražotais un pārdotais Prekmurska gibanica daudzums.

Atbilstības pārbaudes saskaņā ar specifikācijā paredzētajiem noteikumiem par izmantojamajām sastāvdaļām, ražošanas procesu, kā arī galaprodukta izskatu un organoleptiskajām īpašībām veic atsevišķi ražotāji un/vai ražotāju apvienības, un vismaz reizi gadā – sertifikācijas iestāde, kas pārbauda atbilstību Eiropas standartam EN 45011.

4. Iestādes vai institūcijas, kuras pārbauda atbilstību produkta specifikācijai

4.1. Nosaukums un adrese

a) Nosaukums : Bureau Veritas d.o.o. Adrese : Linhartova 49a, SI-1000 Ljubljana Tālr. : +386 14757670 Fakss : E-pasts : info@bureauveritas.si

b) Nosaukums : Inštitut za kontrolo in certifikacijo v kmetijstvu in gozdarstvu Adrese : Vinarska ulica 14, SI-2000 Maribor Tālr. : +386 22284900 Fakss : E-pasts : info@kon-cert.si

c) Nosaukums : Inštitut za kontrolo in certifikacijo Univerze v Mariboru Adrese : Pivola 8, SI-2311 Hoče Tālr. : +386 26130831 Fakss : E-pasts : ☐ Valsts iestāde ☒ Privāts uzņēmums

4.2. Iestādes vai institūcijas konkrētie uzdevumi

Akreditētā sertifikācijas struktūra atbild par visu Prekmurska gibanica specifikācijā noteikto posmu pārbaudi.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.